Liverpool vil forlenge med Gerrard
Det bekreftet Liverpool-manager Brendan Rodgers under mandagens pressekonferanse. Gerrards nåværende avtale løper ut til sommeren. - Vi har snakket med Steven og hans representanter. Han er blitt tilbudt en ny kontrakt. Han fortjener respekt for alt han har gjort for denne klubben gjennom 16 år, sa Rodgers. I det siste har engelske medier spekulert i en mulig rift mellom Gerrard og Rodgers. Det tilbakeviser Liverpools manager på det sterkeste. Han mener Gerrard fortjener tid på å vurdere tilbudet som er blitt lagt på bordet. - Det er en viktig avgjørelse for ham. Det vil naturligvis ikke handle om penger. Han er den beste spilleren jeg har jobbet med i Premier League, og jeg håper at det fortsetter. Men vi skal gi ham tid. - Jeg så noen skrev om en rift mellom oss. Det er skuffende, for det er bare ærlighet og respekt mellom oss to, sa Rodgers. Gerrard er ikke langt unna å ha spilt 700 kamper for Liverpool. I helgen fikk han spille som innbytter i 1-0-seieren over Stoke.
Steven Gerrard har spilt for Liverpool i hele sin karriere. Nå ønsker klubben å gi kapteinen ny kontrakt.